[pic] | COMISIA COMUNITĂŢILOR EUROPENE |

Bruxelles, 16.10.2007

COM(2007) 625 final

2007/0220 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind statisticile europene

(prezentată de Comisie)

EXPUNERE DE MOTIVE

1. CONTEXTUL PROPUNERII

- Context general

Statisticile oficiale joacă un rol fundamental în societatea contemporană. Instituţiile, factorii de decizie politică, operatorii economici, pieţele şi persoanele fizice se bazează foarte mult pe statistici de înaltă calitate care descriu cât mai exact posibil evoluţiile care au loc în domeniile economic, social, ecologic şi cultural. Ritmul acestor evoluţii are un impact atât asupra (i) utilizatorilor de statistici, în sensul că nevoia acestora de informaţii evoluează rapid, ceea ce înseamnă că aceştia solicită un acces uşor şi oportun la informaţiile statistice, precum şi asupra (ii) autorităţilor de statistică, acestea trebuind să adapteze informaţiile statistice elaborate solicitărilor utilizatorilor. Disponibilitatea informaţiilor statistice imparţiale şi obiective este esenţială pentru toţi factorii de decizie: pentru factorii de decizie politică în vederea adoptării unor decizii bine întemeiate, pentru oamenii de afaceri pentru a-şi desfăşura activităţile sau pur şi simplu pentru cetăţeni în viaţa de zi cu zi a acestora. Informaţiile statistice garantează transparenţa şi caracterul deschis al deciziilor politice, statisticile oficiale reprezentând, astfel, un bun public care asigură baza unei funcţionări paşnice a democraţiei. Elementele esenţiale necesare în vederea asigurării unor astfel de informaţii statistice constituie structuri clare ale funcţionării autorităţilor de statistică, alături de acordurile privind cooperarea internaţională, difuzarea informaţiilor statistice şi comunicarea cu utilizatorii.

La nivel european, statisticile europene sunt din ce în mai importante în ceea ce priveşte dezvoltarea, punerea în aplicare, monitorizarea şi evaluarea politicilor Uniunii Europene. Importanţa statisticilor europene va creşte în continuare în viitor, pe măsura dezvoltării politicilor proprii ale Uniunii Europene. De exemplu, informaţii fiabile necesare pentru a evalua evoluţiile macroeconomice, precum inflaţia, creşterea economică şi ciclul de afaceri, în general, constituie o necesitate absolută pentru a permite cooperarea şi coordonarea mai intensă a politicilor economice între statele membre. În plus, în vederea îndeplinirii obiectivelor strategice privind menţinerea Europei pe calea prosperităţii pe termen lung, în special prin Agenda de la Lisabona revizuită şi prin orientările integrate privind creşterea şi ocuparea forţei de muncă sau a obiectivelor privind consolidarea angajamentului nostru pentru solidaritate şi justiţie socială, Europa are nevoie de o pletoră de date statistice care să îndeplinească cele mai înalte standarde posibile din punctul de vedere al calităţii.

În consecinţă, statisticile europene contribuie în mod semnificativ la instituirea capacităţii informaţionale, necesară pentru a sprijini obiectivele strategice UE şi politicile fundamentale şi instrumentele de bază.

- Temeiul şi obiectivele propunerii

Obiectivul prezentei propuneri este de a revizui cadrul juridic fundamental existent care reglementează elaborarea statisticilor la nivel european. În esenţă, această revizuire este determinată de schimbările care au loc în societate şi de nevoia de a defini mai clar rolul Sistemului statistic european (SSE).

Elaborarea şi diseminarea statisticilor europene se realizează cu ajutorul SSE. Acesta reprezintă parteneriatul operaţional alcătuit din Biroul Statistic al Comunităţilor Europene (Eurostat), institutele naţionale de statistică (INS-uri) şi alte autorităţi naţionale sau regionale din fiecare stat membru responsabile cu producerea şi difuzarea statisticilor europene. Statisticile europene sunt furnizate, de asemenea, de Banca Centrală Europeană (BCE) şi de Sistemul European al Băncilor Centrale (SEBC), cu toate că acest lucru are loc în conformitate cu o structură de guvernare statistică distinctă şi cu norme diferite[1]. Cu toate acestea, pentru a spori eficienţa, a reduce sarcina statistică şi a îmbunătăţi calitatea, trebuie consolidată colaborarea strânsă dintre SSE şi SEBC, respectând pe deplin competenţele specifice ale acestora.

Astfel cum s-a precizat cu multe ocazii, atât de către Consiliu, cât şi de către Comisie, SSE funcţionează în mod eficient şi îndeplineşte cerinţele de independenţă, integritate şi responsabilitate. Alături de calitatea produselor SSE, guvernarea acestuia s-a îmbunătăţit în ultimii ani, în special prin adoptarea şi punerea ulterioară în aplicare a Codului de practică al statisticilor europene[2]. Propunerile de creare a unui Comitet consultativ european pentru guvernanţă statistică[3] şi a unui Comitet consultativ de statistică[4] au contribuit, de asemenea, la consolidarea şi completarea guvernării actuale a SSE.

Cu toate acestea, deşi aceste evoluţii demonstrează o realitate dinamică cu realizări tangibile, acestea clarifică şi mai mult nevoia de a consolida, în cadrul legislaţiei comunitare, structura instituţională a SSE, de a redefini clar responsabilităţile acestuia şi principiile, precum şi de a simplifica structurile sale de bază, pentru a permite acestuia să răspundă mai bine multiplelor provocări viitoare. Ar trebui consolidate, în special, funcţiile de coordonare şi de conducere profesională ale INS-urilor la nivel naţional, precum şi ale Eurostat la nivel comunitar. Sunt necesare răspunsuri comune pentru a aborda cererea crescută de statistici europene şi pentru a stabili priorităţile într-un context în care resursele devin din ce în ce mai reduse.

În acelaşi timp, rolul şi responsabilităţile Eurostat faţă de partenerii naţionali ai acestuia trebuie reconfirmate, pentru a spori eficienţa SSE pe baza unei înţelegeri şi a unei încrederi reciproce. Eurostat deţine un rol primordial în calitate de mijloc de transmitere a nevoilor statistice ale factorilor de decizie politică către partenerii statistici din ţările membre, acoperind decalajul dintre ceea ce se cere şi ceea ce este realizabil şi realistic.

Propunerea referitoare la „Abordarea europeană privind statisticile” permite Eurostat să răspundă provocării privind cererile în continuă creştere de statistici. Această abordare, în temeiul căreia, elaborarea şi difuzarea totalurilor europene nu trebuie să se bazeze în totalitate pe datele naţionale produse şi diseminate de toate INS-urile, reprezintă o schimbare semnificativă în ceea ce priveşte structura colectării datelor.

În plus, există o cerere ridicată din partea comunităţii de cercetare privind un acces mai larg la informaţiile statistice de analiză, în interesul progresului ştiinţific în Europa. Acest lucru necesită un anumit grad de flexibilitate a sistemului privind confidenţialitatea statistică, pentru a permite un acces controlat la datele statistice detaliate, fără a prejudicia nivelul ridicat de protecţie cerut de datele statistice confidenţiale. Schimbul de date confidenţiale în cadrul SSE şi normele privind accesul la asemenea date, în scop de cercetare, constituie elemente esenţiale în această privinţă şi necesită modernizarea cerinţelor juridice actuale.

În sfârşit, revizuirea cadrului juridic fundamental va impulsiona cooperarea dintre INS-uri şi Eurostat, în interesul comun al tuturor actorilor SSE şi al utilizatorilor statisticilor europene, precum şi stabilirea fundamentului în ceea ce priveşte abordarea provocărilor statistice viitoare.

- Dispoziţiile existente în domeniul propunerii

Cadrul juridic fundamental privind elaborarea şi diseminarea statisticilor la nivel european cuprinde în prezent următoarele acte legislative:

- Decizia (CEE, Euratom) nr. 89/382 a Consiliului din 19 iunie 1989 privind instituirea unui comitet pentru programele statistice ale Comunităţilor Europene[5];

- Regulamentul (CEE, Euratom) nr. 1588/90 al Consiliului din 11 iunie 1990 privind transmiterea de date statistice confidenţiale Biroului Statistic al Comunităţilor Europene[6];

- Regulamentul (CE) nr. 322/97 al Consiliului din 17 februarie 1997 privind statisticile comunitare[7];

- Decizia nr. 2367/2002/CE a Parlamentului European şi a Consiliului din 16 decembrie 2002 privind programul statistic comunitar pentru perioada 2003-2007[8].

Legislaţia menţionată mai sus prevede un cadru general care este completat prin dispoziţii legislative sectoriale din domenii statistice specifice.

2. CONSULTAREA P Ă R Ţ ILOR INTERESATE Ş I ANALIZA CONSECIN Ţ ELOR

- Consultarea părţilor interesate

Propunerea se bazează pe o activitate pregătitoare vastă care a avut loc în ultimii ani. Elementele componente şi proiectele de texte au fost, în special, discutate în mod serios şi revizuite împreună cu părţile cel mai direct interesate, adică Institutele naţionale de statistică şi ceilalţi parteneri din cadrul SSE, inclusiv BCE.

Propunerea se bazează, în mare măsură, pe rezultatele unui număr de grupuri operative înfiinţate începând cu 2003 de către Comitetul pentru programul statistic (CPS) pentru a evidenţia aspectele variate ale problemei. Statele membre au participat, în mod sistematic, la activitatea acestor grupuri operative, CPS fiind informat în mod periodic cu privire la progresul realizat şi a avut loc, în mod sistematic, o consultare largă a tuturor statelor membre. Prezenta propunere reflectă, în mare măsură, toate aceste consultări. Comitetul pentru programul statistic a fost consultat, în mod oficial, cu privire la un proiect referitor la prezenta propunere.

- Analiza consecinţelor

Luând în considerare variantele posibile, următoarele apar ca fiind evidente:

- menţinerea cadrului juridic la fel cum este în prezent:

- Această soluţie nu ar compromite, cu siguranţă, elaborarea actuală de statistici europene. Cu toate acestea, această opţiune ar fi constituit, probabil, un decalaj în creştere între normele generale existente şi acordurile divergente încheiate în anumite situaţii. Pe termen lung, această situaţie ar putea chiar afecta în sens negativ încrederea generală a publicului în statistici şi ar putea pune la îndoială raţiunea de a exista a unui cadru general. În plus, s-ar pierde posibilităţile de a consolida funcţionarea SSE, astfel cum s-a explicat anterior.

- propunerea unei revizuiri care să răspundă îngrijorărilor exprimate şi să asigure potenţialul existent în vederea unei funcţionări mai clare şi mai eficiente a SSE în condiţiile descrise la alineatele anterioare:

- Este evident că prezenta propunere şi-ar atinge obiectivele doar în cazul în care aceasta rămâne neschimbată de-a lungul procesului.

3. ASPECTELE JURIDICE ALE PROPUNERII

- Rezumatul actului propus

Propunerea are drept obiectiv revizuirea cadrului juridic de bază existent privind statisticile europene, în vederea adaptării acestuia la realitatea actuală şi a îmbunătăţirii acestuia, pentru a răspunde evoluţiilor şi provocărilor viitoare.

Se propun, printre altele, îmbunătăţirea guvernării statistice prin adaptarea definiţiilor semnificative la cerinţele tratatului, cu scopul de a consolida activităţile şi însuşi SSE în contextul legislaţiei comunitare, de a clarifica mai bine rolul institutelor naţionale de statistică şi al Eurostat, de a consolida trimiterea la Codul existent de practică al statisticilor europene, de a recunoaşte în mod oficial abordarea europeană privind statisticile şi de a consolida aspectele calitative referitoare la statisticile europene.

Propunerea abordează, de asemenea, funcţionarea SSE, în special prin crearea comitetului SSE şi a Grupului de parteneriat SSE şi printr-o cooperare cu celelalte organe ale SSE, precum şi cu SEBC.

Planificarea şi punerea în aplicare a programelor multianuale sunt, de asemenea, revizuite. Se propune, în special, ca acţiunile statistice individuale să fie realizate de către Comisie, în condiţii mai restrictive.

În sfârşit, se propune introducerea unui grad mai mare de flexibilitate în ceea ce priveşte normele actuale privind confidenţialitatea statistică, menţinând un nivel ridicat de protecţie a datelor.

- Temei juridic

Articolul 285 din Tratatul de instituire a Comunităţii Europene stabileşte temeiul juridic al statisticilor europene. Consiliul, hotărând în conformitate cu procedura de codecizie, adoptă măsuri în vederea elaborării de statistici, în cazul în care acest lucru este necesar pentru îndeplinirea activităţilor Comunităţii. Acest articol prevede cerinţele privind elaborarea de statistici comunitare şi solicită respectarea standardelor de imparţialitate, fiabilitate, obiectivitate, independenţă ştiinţifică, eficienţă a costurilor şi confidenţialitate statistică.

- Principiul subsidiarităţii

Propunerea respectă pe deplin principiul subsidiarităţii, în sensul că revizuirea cadrului juridic existent pentru dezvoltarea, elaborarea şi difuzarea statisticilor europene reprezintă prin ea însăşi o acţiune care poate fi întreprinsă doar la nivel comunitar.

Principiul subsidiarităţii se află, de asemenea, la baza definirii responsabilităţilor partajate între nivelul naţional şi cel comunitar în ceea ce priveşte dezvoltarea, elaborarea şi difuzarea de statistici europene.

4. IMPLICAŢII BUGETARE |

409 | Propunerea nu are consecinţe asupra bugetului comunitar. |

5. INFORMAŢII SUPLIMENTARE |

510 | Simplificarea |

511 | Propunerea constituie o simplificare din punct de vedere juridic, instituţional şi operaţional. În primul rând, propunerea vizează simplificarea cadrului juridic existent privind elaborarea şi difuzarea de statistici la nivel european, în special prin consolidarea, sub forma unui singur instrument, a unei serii de texte individuale din legislaţia statistică comunitară. În al doilea rând, se va realiza, de asemenea, o simplificare instituţională prin fuziunea între comitetul pentru programul statistic şi comitetul privind confidenţialitatea statistică într-un singur comitet. În al treilea rând, simplificarea în cadrul SSE va rezulta, de asemenea, în termeni operaţionali, prin recunoaşterea şi utilizarea mai extensivă a noilor instrumente de simplificare, ca de exemplu promovarea agregatelor europene pe baza abordării europene privind statisticile, astfel cum s-a menţionat la articolul 17 din propunere sau a unui proces de planificare îmbunătăţit care să aibă drept rezultat definirea programelor statistice anuale. Aceste instrumente au fost identificate deja ca mijloace de simplificare în Comunicarea Comisiei privind reducerea sarcinii de răspuns, simplificarea şi stabilirea priorităţilor în domeniul statisticilor comunitare[9]. În acest context, ar trebui reamintit, de asemenea, faptul că statisticile europene reprezintă unul din domeniile prioritare în ceea ce priveşte măsurarea de către Comisie a sarcinilor administrative care rezultă din obligaţiile privind informarea[10]. În sfârşit, prezenta iniţiativă nu este nouă, în sensul că posibila revizuire a „legislaţiei statistice”, adică a Regulamentului (CE) nr. 322/97 al Consiliului din 17 februarie 1997 privind statisticile comunitare, a fost planificată iniţial în primul raport privind punerea în aplicare a acţiunii cadru „Actualizarea şi simplificarea acquis-ului comunitar”, adoptat de către Comisie în 2003[11]. |

Spaţiul Economic European Actul propus priveşte o chestiune referitoare la SEE şi ar trebui, în consecinţă, extins asupra Spaţiului Economic European. |

2007/0220 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind statisticile europene

(Text cu relevanţă pentru SEE) (Text cu relevanţă pentru Acordul dintre Comunitatea Europeană şi Confederaţia Elveţiană pentru cooperare în domeniul statisticii)

PARLAMENTUL EUROPEAN ŞI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 285 alineatul (1),

având în vedere propunerea Comisiei[12],

după consultarea Controlorului european pentru protecţia datelor,

hotărând în conformitate cu procedura prevăzută la articolul251 din Tratat[13] ,

întrucât:

(1) Pentru a garanta coerenţa şi comparabilitatea statisticilor europene elaborate în conformitate cu principiile prevăzute la articolul 285 alineatul (2) din tratat, trebuie consolidate cooperarea şi coordonarea dintre autorităţile care contribuie la dezvoltarea, elaborarea şi difuzarea statisticilor europene.

(2) În acest scop, cooperarea şi coordonarea autorităţilor respective ar trebui concepute într-un mod mai sistematic şi mai organizat, respectând pe deplin competenţele naţionale şi comunitare şi acordurile interinstituţionale şi luând în considerare necesitatea de a revizui cadrul juridic existent, pentru a-l adapta la realitatea actuală şi a face mai bine faţă provocărilor viitoare.

(3) În consecinţă, este necesară consolidarea activităţilor Sistemului statistic european (SSE) şi îmbunătăţirea guvernării acestuia, în special în vederea unei mai bune clarificări a rolurilor specifice ale institutelor naţionale de statistică (INS-uri) şi ale Comisiei (Eurostat).

(4) Luând în considerare specificitatea INS-urilor şi ale altor autorităţi naţionale din fiecare stat membru responsabile cu dezvoltarea, elaborarea şi difuzarea statisticilor europene, trebuie precizat faptul că acestea pot primi subvenţii în lipsa unei cereri de oferte în conformitate cu articolul 168 alineatul (1) litera (d) din Regulamentul (CE, Euratom) nr. 2342/2002 din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităţilor Europene[14].

(5) Autorităţile de statistică ale statelor membre ale Asociaţiei Europene a Liberului Schimb care fac parte din Spaţiul Economic European şi din Elveţia ar trebui, astfel cum se prevede în Acordul privind Spaţiul Economic European, în special la articolul 76 şi în protocolul 30 la acest acord şi în Acordul dintre Comunitatea Europeană şi Confederaţia Elveţiană privind cooperarea în domeniul statisticii, în special articolul 2, să aibă o legătură strânsă cu cooperarea consolidată şi coordonarea.

(6) În plus, este important să se garanteze o colaborare strânsă şi o coordonare corespunzătoare între SSE şi Sistemul European al Băncilor Centrale, în special în vederea creşterii schimbului de date confidenţiale între cele două sisteme în scopuri statistice, în conformitate cu articolul 5 din Protocolul (nr. 18) privind Statutul Sistemului European al Băncilor Centrale (SEBC) şi al Băncii Centrale Europene (BCE) anexat la tratat.

(7) Statisticile europene vor fi, astfel, dezvoltate, elaborate şi difuzate atât de SSE, cât şi de SEBC, însă în temeiul unor cadre juridice diferite care reflectă structurile de guvernare specifice ale acestora. Prezentul regulament, ar trebui, în consecinţă, să fie aplicabil fără a aduce atingere Regulamentului (CE) nr. 2533/98 al Consiliului din 23 noiembrie 1998 privind colectarea informaţiilor statistice de către Banca Centrală Europeană[15]

(8) În consecinţă, deşi Banca Centrală Europeană (BCE) şi băncile naţionale centrale nu participă la elaborarea de statistici europene în conformitate cu prezentul regulament, pe baza unui acord încheiat între o bancă naţională centrală şi autoritatea comunitară în limitele de competenţă specifice ale acestora şi fără a aduce atingere acordurilor naţionale încheiate între banca naţională centrală şi autoritatea naţională, datele elaborate de banca centrală pot, totuşi, fi utilizate, direct sau indirect, de către autorităţile naţionale şi de către autoritatea comunitară în vederea elaborării de statistici europene. În mod similar, BCE şi băncile naţionale centrale pot, în limita lor de competenţă, utiliza, direct sau indirect, statisticile realizate de SSE.

(9) În contextul general al relaţiilor dintre SSE şi SEBC, Comitetul pentru statistici monetare, financiare şi ale balanţei de plăţi, înfiinţat prin Decizia 2006/856/CE[16] a Consiliului, joacă un rol important, în special prin asistenţa oferită Comisiei în elaborarea şi punerea în aplicare a programelor de lucru privind statisticile monetare, financiare şi pentru balanţa de plăţi.

(10) Este importantă asigurarea unei cooperări strânse şi adecvate între SSE şi alţi actori din sistemul internaţional de statistică.

(11) Funcţionarea SSE trebuie, de asemenea, revizuită, întrucât sunt necesare metode mai flexibile de dezvoltare, elaborare şi difuzare a statisticilor europene, precum şi o stabilire clară a priorităţilor, pentru a reduce sarcina pentru respondenţi şi a îmbunătăţi disponibilitatea şi oportunitatea statisticilor europene. „Abordarea europeană privind statisticile” este concepută în acest sens.

(12) În timp ce statisticile europene sunt bazate, de obicei, pe date naţionale elaborate şi difuzate de autorităţile naţionale de statistică ale tuturor statelor membre, acestea pot fi elaborate, în egală măsură, prin contribuţii naţionale nepublicate, prin subseturi de contribuţii naţionale şi prin anchete statistice europene sau prin concepte armonizate şi metode concepute în acest scop.

(13) În cazurile respective, se poate pune în aplicare o „abordare europeană privind statisticile”, alcătuită dintr-o strategie pragmatică pentru a facilita compilarea agregatelor statistice europene care prezintă o importanţă deosebită pentru politicile comunitare.

(14) Pot fi stabilite, de asemenea, sau pot fi dezvoltate în continuare structuri comune, instrumente şi procese, prin reţele colaborative, care implică autorităţi naţionale şi servicii relevante ale Comisiei şi care contribuie la specializarea anumitor state membre în activităţi statistice specifice în beneficiul SSE în ansamblu. Aceste reţele colaborative între partenerii SSE au drept obiectiv evitarea unei activităţi duble şi, în consecinţă, creşterea eficienţei şi reducerea sarcinilor de răspuns pentru operatorii economici.

(15) Cadrul de reglementare îmbunătăţit propus cu privire la statisticile europene ar trebui să răspundă, în special, nevoii de a minimaliza sarcinile de răspuns pentru operatorii economici şi să contribuie la realizarea obiectivului mai general de a reduce sarcinile administrative care apar la nivel european, în conformitate cu concluziile preşedinţiei Consiliului European din 8 şi 9 martie 2007; cu toate acestea, ar trebui subliniat rolul important jucat de autorităţile naţionale la nivel naţional în minimalizarea sarcinilor pentru comercianţii europeni.

(16) În vederea consolidării încrederii în statisticile europene, autorităţile de statistică trebuie să beneficieze de independenţă profesională şi să garanteze imparţialitatea şi calitatea ridicată în elaborarea statisticilor europene, în conformitate cu articolul 285 alineatul (2) din tratat şi respectând principiile fundamentale ale statisticilor oficiale adoptate de Comisia Economică pentru Europa a Organizaţiei Naţiunilor Unite la 15 aprilie 1992 şi de Comisia de statistică a Organizaţiei Naţiunilor Unite la 14 aprilie 1994, precum şi principiile stabilite în Codul de practică al statisticilor europene consacrate de Comisie în recomandările sale privind independenţa, integritatea şi responsabilitatea autorităţilor statistice naţionale şi comunitare.

(17) Dezvoltarea, elaborarea şi difuzarea statisticilor europene ar trebui să respecte cele mai bune practici internaţionale.

(18) Dreptul la respectarea vieţii private şi de familie şi la protecţia datelor cu caracter personal, prevăzut la articolele 7 şi 8 din Carta Drepturilor Fundamentale a Uniunii Europene, ar trebui garantat.

(19) Prezentul regulament garantează protecţia persoanelor fizice în ceea ce priveşte prelucrarea datelor cu caracter personal şi menţionează, în privinţa statisticilor europene, normele prevăzute în Directiva 95/46/CE a Parlamentului European şi a Consiliului din 24 octombrie 1995 privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date[17] şi în Regulamentul (CE) nr.45/2001 al Parlamentului European şi al Consiliului din 18 decembrie 2000 privind protecţia persoanelor fizice cu privire la prelucrarea datelor cu caracter personal de către instituţiile şi organele comunitare şi privind libera circulaţie a acestor date[18].

(20) Informaţiile confidenţiale pe care autorităţile naţionale şi comunitare de statistică le colectează în vederea elaborării de statistici europene ar trebui protejate, pentru a câştiga şi menţine încrederea părţilor responsabile cu furnizarea acestor informaţii; confidenţialitatea informaţiilor statistice ar trebui să respecte aceleaşi principii în toate statele membre.

(21) În acest scop, este necesară elaborarea unor norme comune care să garanteze confidenţialitatea datelor utilizate în vederea elaborării de statistici europene şi accesul la datele confidenţiale respective, respectând pe deplin evoluţiile şi cerinţele tehnice ale utilizatorilor dintr-o societate democratică.

(22) Punerea la dispoziţie a datelor individuale în interesul Sistemului statistic european prezintă o importanţă deosebită în vederea maximizării beneficiilor conferite de informaţiile statistice şi a garantării unei mai bune armonizări a statisticilor europene.

(23) Comunitatea de cercetare ar trebui să beneficieze de un acces mai larg la informaţiile statistice pentru analiză în interesul progresului ştiinţific în Europa şi accesul cercetătorilor la date confidenţiale la nivelul Comunităţii Europene în scopuri ştiinţifice ar trebui, aşadar, îmbunătăţit, fără a compromite nivelul ridicat de protecţie pe care îl necesită datele statistice confidenţiale.

(24) Utilizarea datelor confidenţiale în scopuri administrative, juridice sau fiscale ori pentru verificarea persoanelor vizate ar trebui strict interzisă.

(25) Prezentul regulament ar trebui să fie aplicabil fără a aduce prejudicii Directivei 2003/4/CE a Parlamentului European şi a Consiliului din 28 ianuarie 2003 privind accesul publicului la informaţiile despre mediu[19] şi Regulamentului (CE) nr. 1367/2006 al Parlamentului European şi al Consiliului din 6 septembrie 2006 privind aplicarea, pentru instituţiile şi organismele comunitare, a dispoziţiilor Convenţiei de la Aarhus privind accesul la informaţie, participarea publicului la luarea deciziilor şi accesul la justiţie în domeniul mediului[20].

(26) Întrucât obiectivul prezentului regulament şi anume, crearea unui cadru juridic pentru dezvoltarea, elaborarea şi difuzarea statisticilor europene, nu poate fi pe deplin realizat de către statele membre şi poate fi, în consecinţă, mai bine realizat la nivel comunitar, Comunitatea poate adopta măsuri, în conformitate cu principiul subsidiarităţii prevăzut la articolul 5 din tratat. În conformitate cu principiul proporţionalităţii prevăzut la respectivul articol, prezentul regulament nu depăşeşte ceea ce este necesar în vederea realizării obiectivelor respective.

(27) Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei[21].

(28) Comisiei ar trebui să i se acorde, în special, competenţe pentru adoptarea măsurilor privind criteriile de calitate referitoare la statistica europeană şi pentru stabilirea condiţiile în care se poate acorda acces la datele confidenţiale în scopuri ştiinţifice. Întrucât măsurile respective au un domeniu general de aplicare şi vizează completarea prezentului regulament, adăugând câteva elemente neesenţiale noi, acestea ar trebui adoptate în conformitate cu procedura de reglementare şi control prevăzută la articolul 5a din Decizia 1999/468/CE.

(29) Măsurile prevăzute de prezentul regulament ar trebui să le înlocuiască pe cele din Regulamentul (Euratom, CE) nr. …/… al Parlamentului European şi al Consiliului din … privind transmiterea de date statistice confidenţiale Biroului Statistic al Comunităţilor Europene[22] [COM(2006)477], Regulamentul (CE) nr. 322/97 al Consiliului din 17 februarie 1997 privind statisticile comunitare[23] şi Decizia 89/382/CEE a Consiliului, Euratom din 19 iunie 1989 de constituire a Comitetului pentru programele statistice ale Comunităţilor Europene[24]. Prin urmare, actele respective ar trebui abrogate. Măsurile de punere în aplicare prevăzute de Regulamentul (CE) nr. 831/2002 al Comisiei din 17 mai 2002 de aplicare a Regulamentului (CE) nr. 322/97 al Consiliului privind statisticile comunitare referitoare la accesul la date confidenţiale în scopuri ştiinţifice[25] şi Decizia 2004/452/CE a Comisiei din 29 aprilie 2004 de stabilire a listei organismelor ai căror cercetători pot fi autorizați să acceseze date confidenţiale în scopuri ştiințifice[26] ar trebui aplicate în continuare.

(30) Comitetul pentru programul statistic a fost consultat,

ADOPTǍ PREZENTUL REGULAMENT:

CAPITOLUL I Dispoziţii generale

Articolul 1Statistici europene

Prezentul regulament stabileşte un cadru juridic pentru dezvoltarea, elaborarea şi difuzarea statisticilor europene.

Respectând principiul subsidiarităţii şi în conformitate cu independenţa, integritatea şi responsabilitatea autorităţilor naţionale şi comunitare, statisticile europene reprezintă statistici relevante necesare în vederea îndeplinirii activităţilor Comunităţii Europene. Acestea pot fi dezvoltate, elaborate şi difuzate în conformitate cu principiile statistice prevăzute la articolul 285 litera (a) alineatul (2) din tratat şi articolul 2 din prezentul regulament şi în limitele cadrului programului statistic european.

Articolul 2Principii statistice

1. Dezvoltarea, elaborarea şi difuzarea statisticilor europene sunt guvernate de următoarele principii statistice:

1. „independenţă profesională” înseamnă că statisticile trebuie dezvoltate, elaborate şi difuzate într-un mod independent, în lipsa oricărei presiuni din partea unor grupuri politice sau de interese, în special, în ceea ce priveşte alegerea tehnicilor, definiţiilor, metodologiilor, termenelor şi conţinutului tuturor formelor de difuzare;

2. „imparţialitate” înseamnă că statisticile trebuie dezvoltate, elaborate şi difuzate într-un mod neutru, iar toţi utilizatorii trebuie să beneficie de tratament egal;

3. „obiectivitate” înseamnă că statisticile trebuie dezvoltate, elaborate şi difuzate într-un mod sistematic, fiabil şi just; ea implică utilizarea de standarde profesionale şi etice şi transparenţa politicilor şi practicilor urmate faţă de utilizatori şi respondenţii la anchetă;

4. „credibilitate” înseamnă că statisticile trebuie să măsoare, cât mai fidel, exact şi cuprinzător posibil, realitatea pe care sunt menite să o reprezinte; ea implică utilizarea unor criterii ştiinţifice de selectare a surselor, metodelor şi procedurilor;

5. „confidenţialitate statistică” înseamnă protejarea datelor confidenţiale referitoare la persoanele vizate, care sunt obţinute direct în scopuri statistice sau indirect din surse administrative sau alte surse; aceasta implică interzicerea utilizării datelor obţinute în alte scopuri decât cele statistice şi a dezvăluirii ilegale a acestora;

6. „eficienţa costului” înseamnă că costurile pe care le implică elaborarea de statistici trebuie să fie proporţionale cu importanţa rezultatelor şi beneficiilor urmărite, resursele trebuie utilizate în mod optim, iar sarcina de răspuns trebuie minimalizată. Informaţiile solicitate trebuie să poată fi, atunci când este posibil, uşor de obţinut din registrele sau resursele aflate la dispoziţie.

2. Dezvoltarea, elaborarea şi difuzarea statisticilor europene trebuie să respecte cele mai bune practici internaţionale.

Articolul 3Definiţii

În sensul prezentului regulament se aplică următoarele definiţii:

7. „statistici” înseamnă informaţiile cantitative şi calitative, agregate şi reprezentative care caracterizează un fenomen colectiv în cadrul unei populaţii examinate;

8. [„informaţii statistice” înseamnă toate formele diferite de statistici, inclusiv date fundamentale, indicatori, conturi şi metadate;]

9. „dezvoltare” înseamnă activităţile care vizează crearea, consolidarea şi ameliorarea metodelor, standardelor şi procedurilor statistice utilizate în vederea elaborării şi difuzării de informaţii statistice, precum şi a elaborării de noi statistici şi indicatori;

10. „elaborare” înseamnă toate activităţile necesare în vederea colectării, stocării, prelucrării, compilării şi analizei informaţiilor statistice;

11. „difuzare” înseamnă activitatea de punere la dispoziţia utilizatorilor a statisticilor şi analizei statistice;

12. „colectarea datelor” înseamnă anchetele şi toate celelalte forme de obţinere de informaţii din diferite surse;

13. „persoana vizată” înseamnă unitatea de observaţie de bază, şi anume o persoană fizică, o gospodărie, un operator economic şi alte întreprinderi la care datele fac trimitere;

14. „date confidenţiale” înseamnă datele utilizate de autorităţile naţionale şi Eurostat în scopuri statistice care permit identificarea persoanelor vizate prin statistici, fie direct, fie indirect, dezvăluind astfel informaţii individuale. Pentru a stabili dacă o persoană vizată este identificabilă, trebuie luate în considerare toate mijloacele relevante care ar putea fi utilizate în mod justificat de către terţi în vederea identificării persoanei vizate;

15. „utilizare în scopuri statistice” înseamnă utilizarea exclusivă în vederea dezvoltării şi elaborării de rezultate şi de analize statistice;

16. „identificare directă” înseamnă identificarea unei persoane vizate plecând de la numele sau adresa acesteia sau de la un număr de identificare accesibil publicului;

17. „identificare indirectă” înseamnă identificarea persoanei vizate prin oricare alte mijloace, altele decât identificarea directă;

18. „funcţionari ai Comisiei (Eurostat)” înseamnă funcţionarii comunităţilor, în sensul articolului 1 din Regulamentul de personal privind funcţionarii Comunităţilor Europene, care îşi desfăşoară activitatea în cadrul Comisiei (Eurostat);

19. „alt personal al Comisiei (Eurostat)” înseamnă funcţionarii comunităţilor, în sensul articolelor 2-5 din Condiţiile de angajare a altor funcţionari ai Comunităţilor Europene, care îşi desfăşoară activitatea în cadrul Comisiei (Eurostat).

CAPITOLUL IIGuvernanţa statistic ă

Articolul 4 Sistemul statistic european

1. Sistemul statistic european (SSE) constituie parteneriatul dintre autoritatea comunitară de statistică, reprezentată de Comisie (Eurostat) şi institutele naţionale de statistică (INS-uri), precum şi alte autorităţi responsabile din fiecare stat membru (autorităţi naţionale) în vederea dezvoltării, elaborării şi difuzării statisticelor europene.

2. Responsabilii INS din statele membre şi Comisia (Eurostat) se întâlnesc în calitate de Grup de parteneriat SSE de cel puţin trei ori pe an, pentru a oferi orientare profesională SSE în vederea dezvoltării, elaborării şi difuzării statisticilor europene în conformitate cu principiile statistice.

3. Responsabilii INS din statele membre şi Comisia (Eurostat) se consultă cu privire la:

20. măsurile în vederea dezvoltării, elaborării şi difuzării statisticilor europene, inclusiv Abordarea europeană a statisticilor, justificarea acestora pe motive de eficienţă a costurilor, mijloacele şi programele de realizare a acestora, sarcina de raportare pentru respondenţii la anchetă;

21. prezentarea Programului statistic european;

22. dezvoltările şi priorităţile în programul statistic european, în special pe baza raportului de evaluare intermediar realizat de Comisie (Eurostat) în conformitate cu articolul 11 alineatul (2);

23. chestiuni privind confidenţialitatea statistică ;

24. orice alte întrebări, în special probleme legate de metodologie, rezultate ca urmare a adoptării sau punerii în aplicare a programelor statistice

4. Un cod de practică pentru dezvoltarea, elaborarea şi difuzarea statisticilor europene este elaborat de către Grupul de parteneriat SSE şi este publicat de către Comisie. Obiectivul codului este de a garanta încrederea publică în statisticile europene, prin determinarea modului în care statisticile europene sunt dezvoltate, elaborate şi difuzate, respectând principiile statistice şi cele mai bune practici statistice convenite pe plan internaţional. Codul este revizuit şi actualizat, în măsura în care acest lucru este necesar.

Articolul 5 Institutele naţionale de statistic ă şi alte autorităţi naţionale

1. INS-ul fiecărui stat membru este responsabil de coordonarea tuturor activităţilor la nivel naţional în vederea dezvoltării, elaborării şi difuzării statisticilor europene. Statele membre iau toate măsurile necesare pentru a garanta aplicarea acestei dispoziţii.

2. Comisia (Eurostat) stabileşte, menţine şi publică pe situl său web o listă a altor autorităţi naţionale desemnate de către statele membre.

3. INS-urile şi celelalte autorităţi naţionale cuprinse în lista menţionată la alineatul (2) pot primi subvenţii în lipsa unei cereri de oferte.

Articolul 6 Comisia (Eurostat)

1. La nivel comunitar, Comisia (Eurostat) garantează faptul că statisticile europene sunt elaborate în conformitate cu normele şi principiile statistice adoptate; în acest sens, aceasta este unicul responsabil în ceea ce priveşte alegerea proceselor, metodelor, standardelor şi procedurilor statistice, precum şi conţinutul şi termenele de publicare a statisticilor.

2. Fără a aduce atingere articolului 5 din Protocolul privind Statutul Sistemului European al Băncilor Centrale (SEBC) şi al Băncii Centrale Europene (BCE), Comisia (Eurostat) coordonează activităţile statistice ale instituţiilor şi organismelor comunitare, în special în vederea garantării stabilităţii şi calităţii datelor şi a minimalizării sarcinii de răspuns. În acest scop, Comisia (Eurostat) poate invita orice instituţie sau organism comunitar pentru a se consulta şi coopera cu ea, în vederea dezvoltării metodelor şi sistemelor, în scopuri statistice, în domeniul lor specific de competenţă; oricare dintre aceste instituţii sau organisme care pot propune elaborarea de statistici se consultă cu Comisia (Eurostat) şi ia în considerare orice recomandare pe care aceasta o poate face în acest scop.

Articolul 7 Cooperarea cu alte organisme

Comitetul consultativ european privind informaţia statistică şi Comitetul consultativ european pentru guvernanţă statistică sunt consultate în limitele competenţelor specifice ale acestora.

Articolul 8 Cooperarea cu SEBC

Pentru a minimaliza sarcina de raportare şi a garanta coerenţa necesară în vederea elaborării statisticilor europene, SEBC şi SSE cooperează în mod strâns, respectând principiile statistice.

Articolul 9 Cooperarea internaţională

F ără a aduce atingere poziţiei statelor membre individuale, poziţia SSE în ceea ce priveşte chestiunile care prezintă o importanţă deosebită pentru statisticile europene la nivel internaţional, precum şi acordurile specifice privind reprezentarea la nivelul organismelor statistice internaţionale, este coordonată de Comisie (Eurostat).

Articolul 1 0 Calitatea statistică

1. Pentru a garanta calitatea rezultatelor, statisticile europene sunt elaborate pe baza standardelor uniforme şi a metodelor armonizate. În acest sens, se aplic ă următoarele dimensiuni calitative :

25. „pertinenţa” înseamnă măsura în care statisticile răspund nevoilor actuale şi potenţiale ale utilizatorilor.

26. „exactitatea” înseamnă gradul de apropiere a estimărilor faţă de valorile adevărate necunoscute;

27. „oportunitatea” înseamnă perioada de timp dintre momentul punerii la dispoziţie a informaţiilor şi producerea evenimentului sau fenomenului pe care acestea îl descriu;

28. „punctualitatea” înseamnă perioada de timp dintre data publicării datelor şi data ţintă la care acestea ar fi trebuit să fie difuzate;

29. „accesibilitatea” şi „claritatea” înseamnă condiţiile şi modalităţile în care utilizatorii pot obţine, utiliza şi interpreta datele;

30. „comparabilitatea” înseamnă măsurarea impactului diferenţelor dintre conceptele statistice aplicate şi instrumentele şi procedurile de măsurare, atunci când se face o comparaţie între statistici pe diferite zone geografice, domenii sectoriale sau în timp;

31. „coerenţa” înseamnă gradul de adecvare al datelor de a fi combinate în mod credibil în moduri şi scopuri diferite.

2. În aplicarea dimensiunilor calitative prevăzute la alineatul (1) al prezentului articol în ceea ce priveşte datele reglementate de legislaţia sectorială din domenii statistice specifice, modalităţile, structura şi periodicitatea rapoartelor de calitate furnizate în legislaţia sectorială sunt definite de Comisie în conformitate cu procedura de reglementare menţionată la articolul 27 alineatul (2). Anumite cerinţe de calitate, cum ar fi valorile ţintă şi standardele minime pentru elaborarea statistică, pot fi elaborate în legislaţia sectorială. Acolo unde legislaţia sectorială nu prevede acest lucru, măsurile pot fi adoptate de către Comisie. Astfel de măsuri, care vizează modificarea elementelor neesenţiale ale prezentului regulament, prin completarea acestuia, sunt adoptate în conformitate cu procedura de reglementare şi control prevăzută la articolul 27 alineatul (3).

3. Statele membre prezintă Comisiei (Eurostat) rapoarte privind calitatea datelor transmise. Comisia (Eurostat) evaluează calitatea datelor transmise şi publică rapoarte.

CAPITOLUL IIIElaborarea statisticilor europene

Articolul 1 1 Programul statistic european

1. Programul statistic european asigură cadrul de dezvoltare, elaborare şi difuzare a statisticilor europene, principalele domenii şi obiective ale acţiunilor prevăzute pentru o perioadă de maximum cinci ani. Decizia aparţine Parlamentului European şi Consiliului.

2. Pentru fiecare program statistic european, Comisia transmite Parlamentului European şi Consiliului un raport de evaluare intermediar în cel de-al treilea an de punere în aplicare a programului, precum şi un raport de evaluare definitiv, care trebuie prezentat în termen de douăsprezece luni de la încetarea perioadei programului.

Articolul 1 2 Punerea în aplicare a programului statistic european

1. Programul statistic european este pus în aplicare prin acţiuni statistice individuale care sunt adoptate:

32. fie de către Parlamentul European şi Consiliu;

33. în cazuri excepţionale, fie de către Comisie în condiţiile prevăzute la articolul 15;

34. fie prin acorduri încheiate între autorităţile naţionale şi Eurostat în limita competenţelor pe care le au acestea. Aceste acorduri se încheie în scris.

2. În realizarea uneia dintre acţiunile menţionate la alineatul (1) literele (a) şi (b), Comisia prezintă obiectivele acesteia şi o analiză a eficienţei costurilor, inclusiv o evaluare a sarcinii pentru respondenţi;

Articolul 1 3 Reţelele colaborative

În ceea ce priveşte acţiunile statistice individuale, în cadrul SSE se dezvoltă sinergii, atunci când acest lucru este posibil, cu ajutorul reţelelor colaborative, prin partajarea expertizei şi rezultatelor sau prin încurajarea specializării cu privire la anumite sarcini specifice. În acest scop, se elaborează o structură financiară corespunzătoare.

Articolul 1 4 Abordarea europeană privind statisticile

1. Abordarea europeană a statisticilor are drept obiective:

35. maximizarea disponibilităţii şi a actualizării totalurilor europene acolo unde elaborarea şi difuzarea statisticilor europene se bazează sau nu în totalitate pe date naţionale elaborate şi difuzate de către autorităţile naţionale ale tuturor statelor membre;

36. optimizarea transmiterii de date, precum şi scutirea şi revizuirea statisticii, pentru care trebuie stabilite o politică şi o abordare coordonate.

2. Măsurile care vor fi întreprinse trebuie stabilite în acţiunile statistice individuale prevăzute la articolul 12 alineatul (1) pentru domeniile sectoriale de statistică sau în conformitate cu procedura de reglementare cu control.

Articolul 15 Acţiunile statistice temporare directe ale Comisiei (Eurostat)

Comisia poate să decidă asupra unei acţiuni statistice directe temporare în conformitate cu procedura de reglementare prevăzută la articolul 27 alineatul (2) cu condiţia ca:

37. acţiunea să nu depăşească durata Programului european de statistică în vigoare la acel moment;

38. datele care urmează să fie culese să fie deja disponibile sau accesibile autorităţilor naţionale responsabile, ori datele să poată fi obţinute direct, utilizând modelele corespunzătoare privind examinarea populaţiei statistice la nivel european.

Articolul 1 6 Programul anual de lucru

În fiecare an, înainte de sfârşitul lunii mai, Comisia înaintează Comitetului SSE, în vederea examinării, programul său de lucru pentru anul următor. Acest program de lucru indică în special:

39. acţiunile pe care Comisia le consideră prioritare, ţinând cont de nevoile politice comunitare şi de constrângerile financiare atât la nivel naţional, cât şi la nivel comunitar;

40. procedurile şi orice alte instrumente juridice pe care Comisia le are în vedere pentru punerea în aplicare a programului.

Comisia ia în considerare în modul cel mai serios comentariile Comitetului SSE.

CAPITOLUL IVDifuzarea statisticilor europene

Articolul 17 Măsuri privind difuzarea

1. Difuzarea statisticilor europene se realizează respectând pe deplin principiile statistice, în special în ceea ce priveşte protejarea confidenţialităţii statistice şi garantarea egalităţii accesului, după cum este necesar în conformitate cu principiul imparţialităţii.

2. Difuzarea statisticilor europene se va face de către Comisie (Eurostat), INS-uri şi alte autorităţi naţionale, în limita competenţelor pe care acestea le au.

3. Statele membre şi Comisia oferă sprijinul necesar, în vederea garantării accesului egal al tuturor utilizatorilor la statisticile europene.

Articolul 18 Dosarele publice

Datele individuale pot fi difuzate sub forma unui dosar public alcătuit din registre anonime realizate astfel încât persoana vizată să nu poate fi identificată atunci când se iau în considerare toate mijloacele relevante, care pot fi utilizate în mod justificat de către terţi.

CAPITOLUL VConfidenţialitatea statistic ă

Articolul 19 Protecţia datelor confidenţiale în cadrul SSE

1. Pentru a garanta faptul că datele confidenţiale sunt utilizate exclusiv în scopuri statistice şi pentru a preveni divulgarea ilegală se aplică următoarele norme şi măsuri.

2. Autorităţile naţionale şi Comisia (Eurostat) garantează faptul că datele confidenţiale sunt utilizate exclusiv în scopuri statistice, cu excepţia cazului în care persoanele vizate prin realizarea statisticilor şi-au dat consimţământul în scris în vederea utilizării acestora în alte scopuri menţionate.

3. Rezultatele statistice care fac posibilă identificarea persoanei vizate pot fi, în cazuri excepţionale, difuzate de către autorităţile naţionale şi Comisie (Eurostat); condiţiile specifice sunt stabilite în legislaţia comunitară. Aceste rezultate se modifică astfel încât difuzarea acestora să nu aducă atingere confidenţialităţii statistice în toate cazurile în care persoana vizată a solicitat acest lucru.

4. Autorităţile naţionale şi Comisia (Eurostat) iau toate măsurile de reglementare, administrative, tehnice şi organizatorice necesare pentru a garanta armonizarea metodelor, criteriilor şi practicilor în cadrul SSE în ceea ce priveşte protecţia fizică şi logică a datelor confidenţiale (controlul privind divulgarea statistică).

Comisia adoptă măsuri pentru a garanta punerea în aplicare a primului paragraf, în conformitate cu procedura de reglementare şi control prevăzută la articolul 27 alineatul (2).

5. Reprezentanţii şi ceilalţi funcţionari ai autorităţilor naţionale care au acces la date confidenţiale, trebuie să respecte această confidenţialitate chiar după ce încetează să mai deţină funcţia respectivă.

Articolul 2 0 Transmiterea datelor confidenţiale

1. Transmiterea datelor confidenţiale între autorităţile naţionale şi între acestea şi Comisie (Eurostat) poate avea loc, cu condiţia ca această transmitere să fie necesară în vederea dezvoltării, elaborării şi difuzării statisticilor europene. Orice altă transmitere trebuie autorizată în mod explicit de către autoritatea naţională care a cules datele.

2. Normele naţionale privind confidenţialitatea statistică nu pot fi invocate pentru a preveni transmiterea datelor confidenţiale în cazul în care un act legislativ comunitar prevede transmiterea acestor date.

3. Schimbul de date confidenţiale, în scopuri statistice, între SSE şi SEBC poate avea loc, dacă se consideră necesar pentru dezvoltarea, producerea şi difuzarea statisticilor europene sau SEBC şi dacă acest lucru este prevăzut în mod explicit în legislaţia comunitară.

4. Măsurile de protecţie prevăzute în prezentul regulament se aplică tuturor datelor confidenţiale transmise între SSE, precum şi între SEE şi SEBC.

Articolul 2 1 Protecţia datelor confidenţiale în cadrul Comisiei (Eurostat)

1. Datele confidenţiale sunt accesibile, sub rezerva excepţiilor prev ăzute la alineatul (2), numai funcţionarilor Comisiei (Eurostat) şi pot fi utilizate de către aceştia în scopuri statistice.

2. Comisia (Eurostat) poate, în cazuri excepţionale, acorda acces la date confidenţiale altor membri ai săi şi altor persoane fizice care lucrează pentru Comisie (Eurostat) în temeiul unui contract.

3. Persoanele care au acces la date confidenţiale utilizează aceste date numai în scopurile prevăzute în prezentul regulament. Aceştia sunt supuşi acestei restricţii chiar după ce încetează să mai deţină funcţia respectivă.

Articolul 2 2 Accesul la date confidenţiale în scopuri de cercetare

Comisia (Eurostat) poate acorda acces la date confidenţiale la nivel comunitar cercetătorilor care realizează analize statistice în scopuri ştiinţifice. În cazul în care datele au fost transmise către Eurostat, este necesară aprobarea din partea autorităţii naţionale care a furnizat datele.

Modalităţile, normele şi condiţiile sunt stabilite de către Comisie. Astfel de măsuri, care vizează modificarea elementelor neesenţiale ale prezentului regulament, prin completarea acestuia, sunt adoptate în conformitate cu procedura de reglementare şi control prevăzută la articolul 27 alineatul (3).

Articolul 2 3 Accesul la registrele administrative

Pentru a reduce sarcinile de răspuns pentru respondenţi, autorităţile naţionale şi Comisia (Eurostat) au acces la sursele de date administrative, fiecare în domeniile de activitate ale propriilor administraţii publice, în măsura în care aceste date sunt necesare pentru dezvoltarea, elaborarea şi difuzarea de statistici comunitare.

Modalităţile practice, precum şi limitele şi condiţiile de acces efectiv, sunt stabilite, atunci când este cazul, de către fiecare stat membru şi de către Comisie, în limita competenţelor pe care le are fiecare.

Articolul 2 4 Date preluate din surse publice

Datele obţinute din surse legale aflate la dispoziţia publicului nu sunt considerate date confidenţiale în scopul difuzării de informaţii statistice obţinute din aceste date.

Articolul 2 5 Acordul persoanei vizate

Confidenţialitatea statistică nu împiedică difuzarea în cazul în care persoana vizată şi-a dat consimţământul pentru divulgarea datelor.

Articolul 2 6 Încălcarea confidenţialităţii statistice

Statele membre şi Comisia iau măsurile necesare pentru a preveni şi sancţiona orice încălcare a confidenţialităţii statistice.

CAPITOLUL VI Dispoziţii finale

Articolul 27 Comitetul

1. Comisia este asistată de un comitet al Sistemului statistic european, denumit în continuare comitet SSE.

2. În cazul în care se face trimitere la prezentul alineat, se aplică procedura prevăzută la articolele 5 şi 7 din Decizia 1999/468/CE, respectând dispoziţiile articolului 8 din aceasta.

Termenul prevăzut la articolul 5 alineatul (6) din Decizia 1999/468/CE este de trei luni.

3. În cazul în care se face trimitere la prezentul alineat, se aplică articolul 5a alineatele (1)-(4) şi articolul 7 din Decizia 1999/468/CE a Consiliului, respectând dispoziţiile articolului 8 din aceasta.

Articolul 28 Abrogarea

1. Regulamentul (Euratom, CE) nr. […/… al Parlamentului European şi al Consiliului din … privind transmiterea datelor supuse confidenţialităţii statistice Biroului de statistică al Comunităţilor Europene [COM(2006)477 ] se abrogă.

Trimiterile la regulamentul abrogat se interpretează ca trimiteri la prezentul regulament.

Trimiterile la Comitetul privind confidenţialitatea statistică, instituit în temeiul regulamentul abrogat, se consideră ca trimiteri la Comitetul SSE înfiinţat prin articolul 27 din prezentul regulament.

2. Regulamentul (CE) nr. 322/97 se abrogă.

Trimiterile la regulamentul abrogat se interpretează ca trimiteri la prezentul regulament.

3. Decizia 89/382/CEE, Euratom se abrogă.

Trimiterile la comitet se consideră ca trimiteri la Comitetul SSE înfiinţat prin articolul 27 din prezentul regulament.

Articolul 29 Intrarea în vigoare

Prezentul regulament intră în vigoare în zi de la data publicării în Jurnalul Oficial al Comunităţilor Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Preşedintele Preşedintele

[1] Regulamentul (CE) nr.2533/98 al Consiliului din 23 noiembrie 1998 privind colectarea informaţiilor statistice de către Banca Centrală Europeană (JO L 318, 27.11.1998, p.8).

[2] Comunicarea din 25 mai 2005 către Parlamentul European şi Consiliu privind independenţa, integritatea şi responsabilitatea autorităţilor naţionale şi comunitare de statistică şi Recomandarea Comisiei privind independenţa, integritatea şi responsabilitatea autorităţilor naţionale şi comunitare de statistică (COM(2005)217).

[3] Propunere de decizie a Parlamentului European şi a Consiliului de instituire a Comitetului consultativ european pentru guvernanţă statistică (COM(2006)599).

[4] Propunere de decizie a Parlamentului European şi a Consiliului de creare a unui Comitet consultativ european privind politica comunitară a informaţiilor statistice (COM(2006)653).

[5] JO L 181, 28.6.1989, p. 47.

[6] JO L 151, 15.6.1990, p. 1.

[7] JO L 52, 22.2.1997, p. 1.

[8] JO L 358, 31.12.2002, p. 1.

[9] Comunicarea Comisiei către Parlamentul European şi Consiliu din 14 noiembrie 2006 privind reducerea sarcinii de răspuns, simplificarea şi stabilirea priorităţilor în domeniul statistic comunitar- (COM(2006)693).

[10] Comunicarea Comisiei către Parlamentul European, Consiliu, Comitetul Economic şi Social şi Comitetul Regiunilor din 24 ianuarie 2007 – Programul de acţiune privind reducerea sarcinilor administrative în Uniunea Europeană (COM(2007)23).

[11] Comunicarea Comisiei către Parlamentul European, Consiliu, Comitetul Economic şi Social şi Comitetul Regiunilor din 24 octombrie 2003 – Primul raport privind punerea în aplicare a acţiunii cadru „Actualizarea şi simplificarea acquis-ului comunitar”. (COM(2003) 623).

[12] JO C […], […], p. […].

[13] JO C […], […], p. […].

[14] JO L 357, 31.12.2002, p.1. Regulament astfel cum a fost modificat ultima dată prin Regulamentul (CE, Euratom) nr. 478/2007 al Comisiei din 23 aprilie 2007.

[15] JO L 318, 27.11.1998, p.8.

[16] JO L 332, 30.11.2006, p.21.

[17] JO L 281, 23.11.1995, p. 31. Directivă astfel cum a fost modificată prin Regulamentul (CE) nr. 1882/2003 (JO L 284, 31.10.2003, p. 1) .

[18] JO L 8, 12.1.2001, p. 1.

[19] JO L 41, 14.2.2003, p. 26.

[20] JO L 264, 25.9.2006, p. 13.

[21] JO L 184, 17.7.1999, p. 23. Decizie, astfel cum a fost modificată prin Decizia 2006/512/CE (JO L 200, 22.7.2006, p. 11)

[22] JO L , , p. .

[23] JO L 52, 22.2.1997, p. 1. Regulament, astfel cum a fost modificat ultima dată prin Regulamentul (CE) nr. 1882/2003 al Parlamentului European şi al Consiliului (JO L 284, 31.10.2003, p . 1) .

[24] JO L 181, 28.6.1989, p. 47

[25] JO L 133, 18.5.2002, p. 7. Regulament, astfel cum a fost modificat ultima dată prin Regulamentul (CE) nr. 1104/2006 (JO L 197, 19.7.2006, p. 3).

[26] JO L 156, 30.4.2004, p. 1, astfel cum a fost corectat prin JO L 202, 7.6.2004, p. 1. Decizie, astfel cum a fost modificată ultima dată prin Decizia 2007/081/CE (JO L 28, 3.2.2007, p. 23).